Appell 1. mai 2024

Kjære alle sammen,

1. mai er en festdag og en kampdag.

***Fest*** fordi vi feirer dem som gikk foran. Med LO, som i år er hele 125 år, i spissen for et samfunn for de mange – ikke bare for de få på toppen.

***Kamp*** fordi det fortsatt er veldig mye som gjenstår.

Derfor fyller vi igjen gater og torg med solidaritet og samhold. Vi krever frihet for dem som lever i undertrykkelse, et rettferdig samfunn og et anstendig arbeidsliv.

--

For to år siden stod vi her, med det dystre bakteppet at det var blitt krig i Ukraina. Ikke bare pågår fortsatt Putins brutale angrep der, men siden oktober har vi også vært vitner til Israels grusomme krigføring mot befolkningen på Gaza.

Dødstallene på på Gaza er så massive at det er vanskelig å ta innover seg. 70 % av de døde er kvinner og barn.

Røde Kors anslår at det dør et barn hvert tiende minutt, hver eneste dag.

På Gazastripen, ett av verdens tettest befolkede områder, er det ingen steder å gjemme seg for det israelske bomberegnet.

I henhold til folkeretten har Israel rett til å forsvare seg, men Israels okkupasjon og blokaden av Gaza har allerede vart i mange, mange år.

Den humanitære situasjonen på Gaza var prekær allerede før oktober 2023. Nå er den en katastrofe.

Sykehus bombes og beleires, og operasjoner foretas uten bedøvelse. Folk dør av sult og dehydrering.

Kollektiv avstraffelse er ikke forsvar. Israels brutalitet må få følger.

Norge må ta sitt ansvar. Det er uakseptabelt at norske våpen, våpendeler og forsvarsmateriell selges til Israel.

Det er på tide at Norge tar initiativ til en internasjonal våpenboikott mot Israel, og at vi sørger for at våre felles verdier i Oljefondet ikke havner i lomma på selskaper som produserer varene sine på okkupert jord.

Ingen er fri før alle er fri. Vi krever et fritt Palestina nå!

--

Arbeiderbevegelsens kamp for et mer makt og rikdom til de mange, er lang og full av seire. Men den økonomiske ulikheten har vokst massivt de siste tiårene.

Siden 2010 har de 10 prosent rikeste blitt veldig mye rikere. Samtidig vet vi at flere og flere har problemer med å få endene til å møtes.

En lengre periode der matprisene har skutt i været, strømmen har vært dyr og med økte renter, har ført til at mange av oss må snu krona flere ganger for å få hverdagen til å gå rundt.

Stadig flere får betalingsutfordringer, må kutte i fritidsaktiviteter for barna og helseutfordringer på grunn av dårlig økonomi.

Svaret menneskene i denne situasjonen får, er at de må velge billigere på butikken, krangle med banken om renta og å ta på seg mer klær om oppvarmingen blir for dyr.

For dem på toppen er det annerledes. De har råd til å prioritere.

Mange av dem har også vist det siste året at de ikke er villige til å bidra til fellesskapet, men heller tar med seg pengene sine utenlands.

I Norge jobber vi mer produktivt enn noen gang, men flere år på rad har de som jobber blitt sittende igjen med reallønnsnedgang. Det er kanskje noen flere kroner på kontoen, men pengene skal strekke til mer enn før.

Samtidig hentes det ut rekordhøye overskudd fra norske bedrifter. Foran hvert lønnsoppgjør hører vi at det må vises moderasjon. Men skyhøye lederlønninger og at utbyttefesten er en stor inflasjonsdriver snakkes det lite om.

Vi kan ikke akseptere at de rikeste stadig sitter igjen med enda mer av kaka, samtidig som det er over 100.000 barn som vokser opp i fattigdom i et av verdens rikeste land.

Derfor må vi fortsette å øke barnetrygden for alle, og innføre målrettede

tillegg for familier med enslige forsørgere og familier med flere barn.

Det er også på tide at vi innfører et mer rettferdig skattesystem, der folk

med lav og vanlig inntekt betaler mindre skatt, mens de rikeste bidrar

mer.

--

Vi trenger et arbeidsliv som tar bedre vare på de som jobber. Hvis flere skal ut i jobb, og samtidig stå lenger i jobb, trengs det tilrettelegging for god arbeidshelse og strengere krav til arbeidsgivere.

Kravene våre er tydelige – arbeidsgivere må ha plikt til å faktisk tilrettelegge for de ansattes behov, og gjøre alt de kan for å minimere skader og slitasje på ansatte.

Vi må styrke retten til heltid, sånn at folk slipper å shoppe vakter for å få økonomien til å gå rundt.

Vi må heve lønnen i lavlønnsyrker, og vi må redusere lønnsforskjellene i offentlig sektor.

Sammen må vi kjempe for et arbeidsliv som ikke bare sikrer ei lønn å leve av, men også verdighet og trygghet for alle!

--

Kjære venner!

Vi står i en vanskelig tid. Der store utfordringer krever

I en sånn tid trengs det at vi står sammen.

Det er tid for rettferdighet i stedet for grådighet.

Det er tid for solidaritet på tvers av landegrenser.

Det er tid for at vi prioriterer de mange, ikke de få.

Gratulerer med dagen!